Erlach BE

Erlach (prononcu: erlaĥ; france Cerlier; en Esperanto ankaŭ Erlaĥo) estas historia urbeto,
komunumo kaj ĝis la 31-a de decembro 2009 ĉefloko de la samnoma distrikto en Kantono Berno, Svislando. Ĝi havis 1146 loĝantojn je la 31-a de decembro 2008. Ekde la 1-a de januaro 2010 Erlach apartenas al la administra distrikto Seeland.

 Geografio 
La urbeto Erlach situas sudokcidente de la Lago de Bielo. Al ĝi apartenas ankaŭ la okcidenta parto de la fama duoninsulo Petro-Insulo, kie vivis la svisa filozofo Jean-Jacques Rousseau. Sur la teritorio de la komunumo situas la monteto Jolimont kun alteco de 603 m s.m., kiu ofertas mirindan belvidon al la Lago de Bielo.

 Trafiko 
Erlach situas flanke de la gravaj trafikvojoj. La komunumo per la publika trafiko atingeblas per poŝtaŭto ek de Ins aŭ Le Landeron kaj per ŝipo ek de Bielo.

La plej proksima alveturejo al la svisa aŭtovojo A5 troviĝas nordokcidente en Le Landeron en distanco de 4 kilometroj.

 Historio 
La unua dokumenta mencio de Erlach datiĝas el la jaro 1185 kiel Erilacho.

En Erlach estis trovitaj restaĵoj de neolitikaj setlejoj. El romia epoko oni trovis nur malmultajn ceramiksplitojn kaj do ne scias, ĉu ankaŭ la romianoj setlis en Erlach, kvankam tio ja estas verŝajna. En mezepoko la loko fariĝis la centro de malgranda senjorujo kaj la Grafo Rudolfo de Neŭŝatelo koncedis al ĝi en la jaro 1274 la urborajton. Post la konkero fare de la bernantoj, Erlach fariĝis ĉefloko de la samnoma voktejo. Dum la tempo de la Helveta Respubliko inter la jaroj 1798 ĝis 1803 Erlach estis la ĉefurbeto de la helveta distrikto Selando. En 1803 ĝi fariĝis ĉefurbo de la ĉefdistrikto kaj ek de 1831 de la distrikto Erlach.

 Vidu ankaŭ 
 Aliaj signifoj de Erlach
 Distrikto Erlach

 Eksteraj ligiloj 
 Oficiala retejo de la komunumo Erlach
 La komunumo Erlach en la Historia Leksikono de Svislando

Kategorio:Urboj de Svislando